Der er ikke noget at smile af for de nordjyske restauratører. Fødevareregion Nord har ført en kontrolkampagne og besøgte fredag 25 steder. Kun de syv fik en glad smiley. I de øvrige tilfælde var der indskærpelser, påbud og i flere tilfælde direkte sure smileys. I december måneds nordjyske smiley rapporter kan man blandt andet læse følgende: -Optøning af fødevarer sker ved stuetemperatur, mens kammuslinger, under optøning i køleskab, drypper ned i fersk kød. -Der er fedt, støv og gamle rester under komfur. Kanten i kummefryser fremstod med slim og skidt i rillen. -Et andet sted skiltes der med skinke, selvom spisestedet bruger picnic bov med kun 52 procent kød. Resultatet af kontrollen er mildest talt skuffende, mener sektionsleder, Niels Jakob Lund -Jeg synes desværre, at resultaterne har været noget nedslående, fordi der har været mange virksomheder, der har fået en bemærkning, indskærpelse eller påbud, siger han. Brancheforeningen Horesta, er kede af resultaterne, men mener, at svineriet er et decideret juleproblem. - En af grundene kan være, at der er mangel på kvalificeret arbejdskraft. Og så juletravlheden selvfølgelig, siger regionsformand i Horesta, Frede Hansen. Og det er Niels Jakob Lund enig i. - Det vi har set og bemærket mest er, at de har travlt, og de har problemer med at holde rent, når de skal lave mad til store selskaber. Og den måde, de opbevarer maden på, er ikke helt efter reglerne, siger sektionslederen. Fødevareregion Nord fortsætter kontrolkampagnen året ud, og har et par gode råd til de nordjyske restauratører: - Restauranterne skal tænke sig om, når de laver store portioner. Det vil sige, at de skal have mandskab nok, plads nok, og tid nok, understreger Niels Jakob Lund fra Fødevareregion Nord.
Fødevareregion Nord har været på kontrolbesøg. Kun 7 ud af 25 steder fik en glad smiley.